กำไรค้าเงินเพียบ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

6เดือนแบงก์ฟาดไปร่วมหมื่นล. บัวหลวงรวยสิ้นปีเห็นบาทที่29
โพสต์ทูเดย์ — ผู้ส่งออกร้องจ๊ากจากเงินบาทแข็ง แต่ธนาคารได้กำไรจากปริวรรตเงินตราเหนาะๆ ครึ่งปีแรกกวาดไปร่วมหมื่นล้าน 
นักวิเคราะห์จากบริษัทหลักทรัพย์แห่งหนึ่ง เปิดเผยว่า ในปีนี้กำไรจากการปริวรรตของระบบธนาคารพาณิชย์จะเติบโตขึ้นอย่างก้าวกระโดดแน่นอน เพราะผลจากการแข็งค่าอย่างรวดเร็วของค่าเงินบาท โดยเฉพาะธนาคารกรุงเทพจะเติบโตอย่างโดดเด่น
นายบุญส่ง บุณยะสาระนันท์ รองผู้จัดการใหญ่ธนาคารกรุงเทพ กล่าวว่า ถ้าปริมาณธุรกรรมของลูกค้าเพิ่มขึ้น รายได้จากปริวรรตก็เพิ่มขึ้น
นายวศิน ไสยวรรณ ผู้จัดการตลาดบริหารการเงิน ธนาคารไทยพาณิชย์ กล่าวว่า รายได้ส่วนนี้เติบโตขึ้นจริงจากปริมาณการซื้อธุรกรรมเพื่อปิดความเสี่ยงจากค่าเงินที่เพิ่มขึ้นตามค่าเงินบาทที่แข็งค่า แต่ไม่ได้เพิ่มขึ้นเพราะธนาคารเก็งกำไร เพียงแต่ธนาคารพยายามเข้าไปให้บริการกับลูกค้าในบริการบริหารความเสี่ยง และเมื่อลูกค้านำเงินมาหมุนเวียนกับธนาคารมากขึ้น รายได้จากธนาคารก็เพิ่มขึ้นตาม 
นายวศิน กล่าวว่า การที่เงินเหรียญสหรัฐอ่อนค่าส่งผลให้ค่าเงินบาทแข็ง และคาดว่าจะเห็นเงินบาทไปยืนในระดับ 29.70 บาทต่อเหรียญสหรัฐ ในสิ้นปีนี้แน่ 
รายงานข่าวแจ้งว่า ค่าเงินบาทจากต้นปีถึงเดือน ส.ค.นี้ แข็งค่าขึ้นแล้ว 9.1% โดยเป็นการแข็งค่าที่สุดในรอบ 13 ปี และแข็งค่าสอดคล้องกับค่าเงินในภูมิภาค ขณะที่กำไรจากการปริวรรตเงินตราในช่วงไตรมาส 2 ปี 2553 เทียบช่วงเดียวกันของปีก่อน ปรับเพิ่มขึ้นเกือบทุกธนาคารร่วม 5,904 ล้านบาท โดยธนาคารกรุงเทพซึ่งมีกำไรจากการปริวรรตสูงที่สุดในระบบ มีกำไรเพิ่มขึ้นมากที่สุดที่ 165 ล้านบาท รองลงมา คือ กรุงไทย 113 ล้านบาท ธนชาต 106 ล้านบาท กรุงศรีอยุธยา 67 ล้านบาท กสิกรไทย 52 ล้านบาท ทหารไทย 46 ล้านบาท 
ขณะที่กำไรในงวด 6 เดือนแรกเทียบช่วงเดียวกันของปีก่อนปรากฏว่าสูงถึง 9,618 ล้านบาท โดยกรุงไทยกำไรเพิ่มขึ้นโดดเด่นที่สุดที่ 246 ล้านบาท รองลงมา คือ ธนชาต 96 ล้านบาท นครหลวงไทย 66 ล้านบาท ส่วนธนาคารกรุงเทพเพิ่มขึ้นเพียง 12 ล้านบาท 
นายธันว์ เหรียญสุวรรณ ผู้ช่วยผู้จัดการใหญ่ ธนาคารไทยพาณิชย์ กล่าวว่า หากธนาคารแห่งประเทศไทย (ธปท.) ยังคงนโยบายเดิม ก็คาดว่าดอกเบี้ยนโยบายจะไม่มีผลในการกดดันค่าเงินบาท โดยคาดว่าทางการจะปรับดอกเบี้ยนโยบายขึ้นอีกครั้งเป็น 2% ในปีนี้ และขยับเป็น 3.5% ภายในปีหน้า แต่ไม่แน่ใจว่าเมื่อนายประสาร ไตรรัตน์วรกุล มาเป็นผู้ว่าการ ธปท.แล้วทิศทางดอกเบี้ยจะเปลี่ยนไปหรือไม่